**pataisytas**

**projektas**

**reg. Nr. T-236**

**2.3. darbotvarkės klausimas**

**Pasvalio rajono savivaldybės taryba**

|  |
| --- |
| sprendimas |
| dėl PASVALIO RAJONO SAVIVALDYBĖS ŠVIETIMO TARYBOS stEigimo ir NUOSTATŲ **PATVIRTINIMO** |

|  |  |  |
| --- | --- | --- |
| 2019 m. lapkričio d. | Nr. | T1- |
| Pasvalys |

Vadovaudamasi Lietuvos Respublikos vietos savivaldos įstatymo 16 straipsnio 2 dalies 6 punktu, Lietuvos Respublikos švietimo įstatymo 61 straipsniu, Pasvalio rajono savivaldybės taryba nusprendžia:

1. Įsteigti Pasvalio rajono savivaldybės švietimo tarybą.

2. Patvirtinti Pasvalio rajono savivaldybės Švietimo tarybos nuostatus (pridedama).

3. Deleguoti į Pasvalio rajono savivaldybės švietimo tarybą šiuos Savivaldybės tarybos narius:

**3.1.** **Jurgitą Vaitiekūnienę;**

**3.2. Gediminą Žardecką.**

Sprendimas per vieną mėnesį gali būti skundžiamas Regionų apygardos administraciniam teismui, skundą (prašymą) paduodant bet kuriuose šio teismo rūmuose, Lietuvos Respublikos administracinių bylų teisenos įstatymo nustatyta tvarka.

Savivaldybės meras

**Pataisytas 19 p.**

Parengė

Skyriaus vedėjas

dr. Gvidas Vilys

2019-11-05

Suderinta DVS Nr.

|  |
| --- |
| PATVIRTINTA |
| Pasvalio rajono savivaldybės tarybos |
| 2019 m. lapkričio ..... d sprendimu Nr. |
|  |

**Pasvalio rajono savivaldybės
ŠVIETIMO TARYBOS NUOSTATAI**

**I SKYRIUS**

**BENDROSIOS NUOSTATOS**

1. Pasvalio rajono savivaldybės švietimo tarybos nuostatai (toliau – Nuostatai) reglamentuoja Pasvalio rajono savivaldybės švietimo tarybos (toliau – Švietimo taryba) paskirtį, funkcijas, teises ir pareigas, jos sudarymą ir darbo organizavimą.

2. Švietimo taryba yra visuomeniniais pagrindais veikianti institucija, atskaitinga Pasvalio rajono savivaldybės (toliau – Savivaldybė) tarybai, atliekanti konsultanto funkcijas sprendžiant švietimo politikos formavimo ir įgyvendinimo klausimus Savivaldybėje, telkianti visuomenę įgyvendinti ilgalaikius švietimo plėtros tikslus.

3. Švietimo taryba savo veikloje vadovaujasi Lietuvos Respublikos Konstitucija, Lietuvos Respublikos švietimo ir kitais įstatymais, poįstatyminiais teisės aktais ir šiais Nuostatais.

4. Švietimo taryba steigiama ir jos Nuostatai tvirtinami Savivaldybės tarybos sprendimu.

**II SKYRIUS**

**ŠVIETIMO TARYBOS PASKIRTIS IR FUNKCIJOS**

5. Švietimo tarybos paskirtis – skatinti Savivaldybės visuomenės dalyvavimą formuojant Savivaldybės švietimo politiką ir daryti įtaką šios politikos įgyvendinimui.

6. Švietimo tarybos funkcijos:

6.1. analizuoja Pasvalio rajono švietimo situaciją ir teikia pasiūlymus Savivaldybės tarybai ir administracijai dėl Savivaldybės ilgalaikių švietimo plėtros tikslų ir priemonių jiems įgyvendinti;

6.2. telkia švietimo bendruomenę ilgalaikiams Savivaldybės švietimo tikslams siekti;

6.3. bendradarbiauja su švietimo įstaigomis bei kitomis institucijomis ir nevyriausybinėmis organizacijomis;

6.4. svarsto kitus su švietimu susijusius klausimus.

**III SKYRIUS**

**ŠVIETIMO TARYBOS TEISĖS IR PAREIGOS**

7. Švietimo taryba, atlikdama savo funkcijas, turi teisę:

7.1. gauti informaciją, kurios reikia funkcijoms vykdyti;

7.2. teisės aktų nustatyta tvarka dalyvauti Savivaldybės tarybos posėdžiuose, konferencijose švietimo klausimais, švietimo įstaigų organizuojamuose posėdžiuose;

7.3. kviesti į posėdžius suinteresuotus asmenis ar jų grupes, sprendžiant švietimo organizavimo, kaitos, finansavimo ar kitus, su švietimu susijusius klausimus.

8. Švietimo tarybos pareigos:

8.1. informuoti visuomenę apie savo veiklą, teikiant informaciją Savivaldybės tinklapyje [www.pasvalys.lt](http://www.pasvalys.lt);

8.2. organizuoti diskusijas švietimo tobulinimo klausimais;

8.3. skatinti Savivaldybės biudžetines ir viešąsias įstaigas, nevyriausybines organizacijas bendradarbiauti sprendžiant strateginius švietimo tobulinimo klausimus.

**IV SKYRIUS**

**ŠVIETIMO TARYBOS SUDĖTIS IR VEIKLOS ORGANIZAVIMAS**

9. Švietimo tarybą sudaro 15 narių: du Savivaldybės tarybos deleguoti nariai; du Savivaldybės administracijos deleguoti nariai; Savivaldybės švietimo įstaigų deleguoti du vadovai ir du mokinių tėvų atstovai; du Pasvalio rajono mokyklų metodinės tarybos mokytojų deleguoti atstovai; du Mokinių parlamento deleguoti atstovai; vienas socialinių partnerių deleguotas atstovas; vienas asociacijų ar visuomeninių organizacijų deleguotas atstovas; vienas Švietimo profesinės sąjungos deleguotas atstovas.

10. Švietimo tarybos sudėtį Savivaldybės tarybos kadencijos laikotarpiui tvirtina Savivaldybės meras.

11. Pirmąjį Švietimo tarybos posėdį šaukia Savivaldybės administracijos Švietimo ir sporto skyrius.

12. Švietimo taryba per pirmąjį savo posėdį paprastąja balsų dauguma iš narių išrenka pirmininką ir jo pavaduotoją.

13. Švietimo tarybos sekretoriumi Administracijos direktoriaus įsakymu skiriamas Savivaldybės administracijos Švietimo ir sporto skyriaus specialistas. Komisijos sekretorius nėra Komisijos narys.

14. Švietimo tarybai vadovauja pirmininkas, kuris:

14.1. organizuoja Švietimo tarybos darbą, jai atstovauja Švietimo tarybai institucijose, įstaigose ir organizacijose arba įgalioja tai daryti pirmininko pavaduotoją; pasirašo Švietimo tarybos posėdžių protokolus, priimtus sprendimus;

14.2. organizuoja Švietimo tarybos veiklos plano rengimą;

14.3. atsako už tai, kad Švietimo taryba atliktų jai pavestas funkcijas;

14.4. šaukia Švietimo tarybos posėdžius, jiems vadovauja, užtikrina posėdžiams reikiamos medžiagos pateikimą.

15. Švietimo tarybos pirmininko pavaduotojas:

15.1. atlieka Švietimo tarybos pirmininko pavedimus;

15.2. atlieka Švietimo tarybos pirmininko pareigas, kai jo nėra.

16. Švietimo tarybos sekretorius:

16.1. rengia posėdžius, derina jų darbotvarkę su Švietimo tarybos pirmininku, tvarko Švietimo tarybos dokumentus, renka informaciją, kurios reikia Švietimo tarybos darbui;

16.2. atlieka kitus Švietimo tarybos pirmininko pavedimus, susijusius su Švietimo tarybos funkcijomis.

17. Švietimo tarybos posėdžiai vyksta ne rečiau kaip vieną kartą per ketvirtį. Neeilinis posėdis gali būti sukviestas Švietimo tarybos pirmininko ar daugiau kaip pusės Švietimo tarybos narių iniciatyva.

18. Švietimo tarybos posėdžiai yra atviri.

19. Švietimo tarybos posėdžiai yra teisėti, jei juose dalyvauja ~~ne mažiau~~ **daugiau** kaip pusė narių.

20. Švietimo tarybos nutarimai yra teisėti, jei jiems paprasta balsų dauguma pritaria posėdyje dalyvavę Švietimo tarybos nariai. Balsams pasiskirsčius po lygiai, lemia posėdžio pirmininko balsas.

21. Švietimo tarybos posėdžiai protokoluojami, gali būti daromas garso įrašas.

22. Švietimo tarybos pirmininko arba narių sprendimu į Švietimo tarybos posėdį gali būti pakviesti su svarstomais klausimais susijusių sričių specialistai ar kiti suinteresuoti asmenys.

23. Švietimo tarybos posėdžio dalyviai pasirašo posėdžio dalyvių sąraše.

24. Švietimo tarybos nario įgaliojimai pasibaigia:

24.1. jeigu nebegali eiti Švietimo tarybos nario pareigų dėl ligos ar kitų priežasčių;

24.2. jis atsistatydina.

25. Naują narį į laisvą vietą siūlo ta organizacija, kuriai atstovavo Švietimo tarybos narys, likusios Savivaldybės tarybos kadencijos laikotarpiui.

26. Švietimo tarybos išvados ir pasiūlymai yra rekomendacinio pobūdžio.

27. Savivaldybės administracija sudaro sąlygas Švietimo tarybai rengti posėdžius ir naudotis technine įranga.

**V SKYRIUS**

**BAIGIAMOSIOS NUOSTATOS**

28. Švietimo tarybos veiklos dokumentai (posėdžių protokolai, susirašinėjimo medžiaga, ekspertų išvados ir kita) saugomi Lietuvos Respublikos archyvų įstatymo ir kitų teisės aktų nustatyta tvarka ir terminais.

29. Švietimo taryba už savo veiklą kiekvienų metų pabaigoje atsiskaito Savivaldybės tarybai.

30. Nuostatai gali būti papildomi, keičiami Švietimo tarybos arba Savivaldybės administracijos iniciatyva.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Pasvalio rajono savivaldybės tarybai

**AIŠKINAMASIS RAŠTAS**

dėl PASVALIO RAJONO SAVIVALDYBĖS ŠVIETIMO TARYBOS stEigimo ir NUOSTATŲ **PATVIRTINIMO**

**2019 m. lapkričio 5 d.**

Pasvalys

**1. Problemos esmė.**

 Vykdant švietimo stebėseną ir rengiant švietimo politikos priemonių įgyvendinimą nuolat iškylą švietimo bendruomenės nuomonių sankirta, priešprieša siūlomiems kaitos procesų sprendimams. Siekiant demokratiškumo ir švietimo bendruomenės sutelktumo bei įgyvendinant Lietuvos Respublikos švietimo įstatyme numatytas Savivaldybės lygmens švietimo savivaldos institucines galimybes, siūlome įsteigti Pasvalio rajono savivaldybės švietimo tarybą ir patvirtinti jos nuostatus.

**2. Kokios siūlomos naujos teisinio reguliavimo nuostatos ir kokių rezultatų laukiama.**

Švietimo tarybos (toliau –Taryba) paskirtis telkti bendruomenę ir dalyvauti formuojant švietimo politiką Savivaldybės lygmeniu. Veiklos funkcijos, sudėtis, organizavimas ir t.t. aptarta Tarybos nuostatuose. Šios institucijos išvados ir siūlymai yra rekomendacinio pobūdžio, o apie veiklą kiekvienų metų pabaigoje atsiskaitoma Savivaldybės tarybai.

Priimtas sprendimo projektas įtakos kriminogeninei situacijai ir korupcijai neturės.

**3. Skaičiavimai, išlaidų sąmatos, finansavimo šaltiniai.**

Sprendimo projekto įgyvendinimui lėšų nereikia, nes Švietimo tarybos nariai savo pareigas atlieka visuomeniniais pagrindais.

**4. Numatomo teisinio reguliavimo poveikio vertinimo rezultatai.**

Priėmus sprendimo projektą, neigiamų pasekmių nenumatoma.

**5. Jeigu sprendimui įgyvendinti reikia įgyvendinamųjų teisės aktų, – kas ir kada juos turėtų priimti.**

Nereikia.

**6. Sprendimo projekto iniciatoriai.**

Švietimo ir sporto skyrius

**7. Sprendimo projekto rengimo metu gauti specialistų vertinimai ir išvados.**

Nėra.

Švietimo ir sporto skyriaus vedėjas Gvidas Vilys